**Ministru kabineta noteikumu projekta “****Noteikumi par dīkstāves pabalstu darbiniekiem, kurus skar Covid – 19 izplatība” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai mazinātu COVID19 ierobežojošo pasākumu negatīvo ietekmi uz Latvijas tautsaimniecības attīstību un nodrošinātu tās atgūšanos pēckrīzes periodā, noteikumu projekts “Noteikumi par dīkstāves pabalstu darbiniekiem, kurus skar Covid – 19 izplatība”(turpmāk - Projekts) paredz noteikt kārtību, kas nosaka, kā Covid-19 skartie darba devēji piespiedu dīkstāves periodā var pretendēt uz valsts līdzmaksājumu nodarbināto darba samaksas kompensēšanai (dīkstāves pabalstu), lai esošajā situācijā novērstu iespējamos riskus, kas saistīti ar darba vietu samazinājumu vai piespiedu dīkstāvi. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, balstoties uz likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 2.pantu un 14.panta pirmo daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēc Ekonomikas ministrijas sākotnējām aplēsēm kopējā Covid-19 vīrusa ietekme uz IKP varētu sastādīt vismaz 1 procentpunktu, turklāt vīrusa izplatības rezultātā galvenie Latvijas ekonomikas sabremzēšanās ietekmes kanāli ir pieprasījuma samazinājums eksporta noieta tirgos, kavējumi izejvielu piegāžu ķēdēs, sekas no iekšzemes pakalpojumu ierobežošanas, ierobežojumi starptautiskajā transportā, ceļotāju plūsmu samazinājums. Straujais pieprasījuma kritums, it īpaši sektoros, kas saistīti ar viesmīlību un ēdināšanu, kultūru, starptautiskajiem pasažieru pārvadājumiem, radījis situāciju, kurā saimnieciskās darbības veicējs saskaras ar ievērojamu apgrozījuma samazināšanos un piespiedu dīkstāvēm, kas var novest pie problēmām izmaksāt darbiniekiem atlīdzību. Lai reaģētu uz Covid-19 radītājām sekām saimnieciskās darbības veicēja dīkstāves gadījumā, 19.03.2020. MK apstiprinātā un 22.03.2020. izsludinātā likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 14.panta pirmā daļa paredz ieviest atbalstu krīzes skartiem darba devējiem, kuri darbinieku nenodarbina vai arī neveic darbinieka saistības izpildījuma pieņemšanai nepieciešamās darbības (dīkstāve). Projekts nosaka kārtību, kādā krīzes skartie darba devēji piesakās dīkstāves pabalstam, kā arī kārtību, kādā aprēķina un saņem dīkstāves pabalstu. **Piedāvātais atbalsts un tā ieviešanas risinājums attiecībā uz darbiniekiem:**Par krīzes skarto nozaru darba devējiem ir uzskatāmi tādi, kas veic saimniecisko darbību kādā no Ministru kabineta noteikumu “Noteikumi par krīzes skartajām nozarēm, kurām sakarā ar Covid – 19 izplatību ir piemērojami pasākumi un īpašie atbalsta mehānismi” 1.pielikumā noteiktajām pamatdarbības nozarēm (atbilstoši NACE 2. red. klasifikācijai) un kuru ieņēmumi no saimnieciskās darbības 2020. gada martā ir samazinājušies vismaz par 30 procentiem salīdzinot ar 2019.gada martu Covid-19 izplatības rezultātā.Risinājums paredz, ka darbinieka atlīdzība dīkstāves gadījumā tiek kompensēta no valsts 75% apmērā no iepriekšējo sešu mēnešu vidējās atlīdzības apmēra vai atbilstoši par darbinieka faktiski deklarētajiem datiem pēdējos 6 mēnešos, bet ne vairāk kā 700 eiro.Dīkstāves pabalsts netiek aplikts ar iedzīvotāju ienākuma nodokli un valsts sociālās apdrošināšanas obligātajām iemaksām.**Dīkstāves pabalsta pieprasīšana un izmaksas kārtība**Instrumentu piemēro uz 2 mēnešiem par darba algu sākot ar 2020.gada 14. martu līdz 2020.gada 14.maijam vai līdz Ministru kabineta lēmuma par ārkārtējo situāciju spēkā esamības termiņa beigām.Lai pieteiktos uz dīkstāves pabalstu, krīzes skarto nozaru darba devējs Valsts ieņēmumu dienesta (turpmāk – VID) Elektroniskās deklarēšanās sistēmā (turpmāk – EDS) līdz 2020.gada 25.aprīlim par periodu no 2020.gada 14.marta līdz 2020.gada 31.martam un turpmāk līdz nākamā mēneša 25.datumam iesniedz iesniegumu, kurā norāda: uzņēmuma nosaukumu, nodokļa maksātāja reģistrācijas numuru, dīkstāves periodu, saimnieciskās pamatdarbības veidu (atbilstoši NACE 2.red. klasifikācijai), pamatojumu par darba ņēmēju dīkstāves iestāšanos saimnieciskās darbības veicēja krīzes ietekmē radīto apstākļu dēļ (faktu izklāstu, kā piemēram, apgrozījuma samazinājums, neizpildītas saistības, apturēti līgumi), informāciju par konkrēto darbinieku (vārdu uzvārdu, personas kodu), kuriem nepieciešams dīkstāves pabalsts, darbinieku dīkstāves periodu, darbinieka bankas konta numuru, kā arī apliecinājumu, ka darba ņēmējs, par kuru tiek pieprasīts dīkstāves pabalsts, nav darba nespējas periodā un mēneša laikā no pieteikuma iesniegšanas dienas netiks veikta darbinieka atlaišana. VID pie iesnieguma saņemšanas pārliecinās par darbinieku darba tiesisko attiecību esamību pie darba devēja uz 2020.gada janvāri un darba devēja atbilstību “Noteikumi par krīzes skartajām nozarēm, kurām sakarā ar Covid – 19 izplatību ir piemērojami pasākumi un īpašie atbalsta mehānismi” 1.pielikumā norādītajām nozarēm. VID uz iesniegumā norādītā darba ņēmēja bankas kontu ne vēlāk kā 5 darba dienu laikā pēc iesnieguma saņemšanas, dīkstāves pabalstu piešķir un izmaksā atbilstoši darba devēja iesniegumā norādītajam dīkstāves periodam. Dīkstāves pabalstu nepiešķirs šādos gadījumos: - ja krīzes skarto nozaru devēja darba devējs nav iesniedzis Valsts ieņēmumu dienestā visas nodokļu deklarācijas un gada pārskatus par pēdējo 12 mēnešu periodu pirms ārkārtas situācijas (minētais nosacījums nav attiecināms uz Padziļinātās sadarbības programmas dalībniekiem); - ja krīzes skarto nozaru darba devējam uz 2020. gada 7. martu nodokļu parāds ir vairāk kā 150 *euro*, kuriem nav piešķirti samaksas termiņa pagarinājumi vai vienošanās par labprātīgu nodokļu nomaksu (minētais nosacījums nav attiecināms uz Padziļinātās sadarbības programmas dalībniekiem);  - ja krīzes skarto nozaru darba devējs pēdējo divu gadu laikā ir vai ir bijis izslēgts no Valsts ieņēmumu dienesta pievienotās vērtības nodokļa maksātāju reģistra vai tam ir vai ir bijusi apturēta saimnieciskā darbība; - ja krīzes skarto nozaru darba devējam uz lēmuma pieņemšanas brīdi ir aktuāls maksātnespējas process; - ja krīzes skarto nozaru darba devējs pēdējo 6 mēnešu periodā pirms ārkārtas situācijas Valsts ieņēmumu dienesta administrētos nodokļus vidēji mēnesī aprēķinājis mazāk nekā 200 *euro* apmērā; - ja krīzes skarto nozaru darba devēja saimnieciskās pamatdarbības veids (atbilstoši NACE 2.red. klasifikācijai) uz 2020. gada 14. martu neatbilst Valsts ieņēmumu dienesta rīcībā esošajam (paziņotajam) pamatdarbības veidam;  - ja krīzes skarto nozaru darba devējs nav sniedzis Valsts ieņēmumu dienestā pamatojumu par darbinieku dīkstāves iestāšanos darba devēja krīzes ietekmē radīto apstākļu dēļ vai Valsts ieņēmumu dienests izvērtējot darba devēja iesniegumu, konstatē, ka darbinieka dīkstāves iestāšanās nav saistīta ar krīzes ietekmē radītajiem apstākļiem. Dīkstāves pabalsts nav piešķirams šādām personām:- darbiniekiem, kuri darba tiesiskās attiecības uzsākuši pēc 2020. gada 1. marta; - krīzes skarto nozaru darba devēja valdes un padomes locekļiem; - to darba devēju darbiniekiem, kuri vienlaikus ir nodarbināti valsts vai pašvaldības institūcijā vai kapitālsabiedrībā, saņem vecuma, izdienas vai invaliditātes pensiju, vai veic saimniecisko darbību; - valsts un pašvaldību krīzes skarto nozaru darba devējiem;. - tādu krīzes skarto nozaru darba devēju darbiniekiem, kas atbilst  Azartspēļu un izložu  likumā noteiktajai azartspēļu pakalpojuma sniedzēja definīcijai, darbiniekiem. -  to krīzes skarto nozaru darba devēja darbiniekiem, kura personāls iznomāts citam nodokļu maksātajam; - to krīzes skarto nozaru darba devēja darbiniekiem, kam iepriekšējo triju gadu laikā un iesnieguma izvērtēšanas brīdī nodokļu revīzijas (audita) vai datu atbilstības rezultātā ir noteiktas valsts budžetā papildus iemaksājamās summas vai samazināts nepamatoti palielinātā no valsts budžeta atmaksājamā nodokļa apmērs, tai skaitā nokavējuma naudas un soda naudas, kuru kopējā summa pārsniedz trīs procentus no darba devēja attiecīgā gada Valsts ieņēmumu dienesta administrētajiem nodokļu ieņēmumiem (darba devēju veiktajām iemaksām atņemot nodokļu administrācijas atmaksātās pārmaksas), bet izvērtēšanas brīdī – trīs procentus no darba devēja iepriekšējā gada Valsts ieņēmumu dienesta administrētajiem nodokļu ieņēmumiem (darba devēju veiktajām iemaksām atņemot nodokļu administrācijas atmaksātās pārmaksas); - to krīzes skarto nozaru darba devēja darbiniekiem, kas vai tā valdes loceklis iepriekšējā gadā un iesnieguma izvērtēšanas brīdī ir sodīts par pārkāpumu, kas attiecas uz darba devēja nodokļu saistībām, pārkāpumiem muitas jomā, vai par darba tiesisko attiecību regulējošo normatīvo aktu pārkāpumu, izņemot gadījumu, ja par atsevišķu pārkāpumu ir piemērots brīdinājums vai naudas sods, kas nepārsniedz 151 *euro*, un gada laikā sodu kopsumma nepārsniedz 500 *euro*. Dīkstāves pabalstu nepiešķir par tām kalendāra dienām, par kurām piešķirts slimības pabalsts. Ja darba devējs dīkstāves pabalstu pieprasīs vai saņems laikā, kad darba devējs pieņem darbā jaunus darbiniekus vai ir pārtraukta dīkstāve sakarā ar darbības atjaunošanu, saimnieciskās darbības veicējam ir pienākums atmaksāt saņemto dīkstāves pabalstu. Iesniegums par dīkstāves pabalstu ir iesniedzams katru mēnesi. Dīkstāves pabalstu piešķir par periodu no 2020. gada 14. marta līdz 14.maijam vai līdz Ministru kabineta lēmuma par ārkārtējo situāciju spēkā esamības termiņa beigām.Krīzes skarto nozaru darba devēju saraksts, kas saņēmuši dīkstāves pabalstu, Valsts ieņēmumu dienests publicē tā tīmekļa vietnē.  |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Valsts ieņēmumu dienests |
| 4. | Cita informācija | Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Regulējums ietekmēs krīzes skartos uzņēmumus, šo uzņēmumu darbiniekus, kā arī Valsts ieņēmumu dienestu. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2020.gads** | Turpmākie trīs gadi (*euro*) |
| **2021** | **2022** | **2023** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | 0 | 0 | 0 | 0 | 0 | 0 | 0 |
| 1.1. valsts pamatbudžets | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi: | 0 | 101 789 800 | 0 | 0 | 0 | 0 | 0 |
| 2.1. valsts pamatbudžets | 0 | 101 789 800 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme: | 0 | -101 789 800 | 0 | 0 | 0 | 0 | 0 |
| 3.1. valsts pamatbudžets | 0 | -101 789 800 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | X |
| 5. Precizēta finansiālā ietekme: | X | -101 789 800 | X | 0 | X | 0 | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Atbilstoši Centrālās statistikas pārvaldes datiem, Ministru kabineta noteikumu “Noteikumi par krīzes skartajām nozarēm, kurām sakarā ar Covid – 19 izplatību ir piemērojami pasākumi un īpašie atbalsta mehānismi” 1.pielikumā norādītajās krīzes skartajās nozarēs, kurām sakarā ar Covid – 19 izplatību ir piemērojami pasākumi un īpašie atbalsta mehānismi, darbojas 17 453 uzņēmumi, kuri kopumā nodarbina 72 707 darbiniekus. Pieņemot, ka pesimistiskākajā scenārijā dīkstāves pabalsts tiks pieprasīts par visiem nodarbinātajiem vidēji par 700 *euro*, kopumā minētās izmaksas mēnesī sastāda 72 707 x 700 = 50 894 900 *euro*.Plānots, ka minētie valsts budžeta izdevumi par diviem mēnešiem, kas varētu rasties Covid-19 izraisītās dīkstāves rezultātā līdz 2020.gada 14.maijam, sastāda 101 789 800‬ *euro* vērtībā tiks segtas kā dotācija no vispārējiem ieņēmumiem.‬ |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Noteikumu projekts šo jomu neskar. |
| 8. Cita informācija |  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | “Noteikumi par krīzes skartajām nozarēm, kurām sakarā ar Covid – 19 izplatību ir piemērojami pasākumi un īpašie atbalsta mehānismi”  |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | - |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nepieciešama tūlītēja rīcība un dīkstāves pabalsta risinājuma steidzama ieviešana, lai mazinātu krīzes radītās sekas.  |
| 2. | Sabiedrības līdzdalība projekta izstrādē | Pie risinājuma izstrādes ir iesaistītas uzņēmēju pārstāvošās institūcijas.  |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde tiks nodrošināta Valsts ieņēmumu dienesta esošo funkciju un cilvēkresursu ietvaros, kā arī nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

**Ekonomikas ministra pienākumu izpildītājs,**

**Iekšlietu ministrs S.Ģirģens**

**Vīza:**

**Valsts sekretāra vietā –**

**valsts sekretāra vietnieks E.Valantis**